b'\n_START_ARTICLE_\nAntiepileptik\n_START_PARAGRAPH_\nAntiepileptiki (oznaka ATC: N03) so zdravila, ki predvsem zdravijo simptome epilepsije (bo\xc5\xbejast ali p\xc3\xa1davica). Kljub temu, da se epilepsijo zdravi v redkih primerih tudi operativno, je zdravljenje z antiepileptiki v stroki prevladujo\xc4\x8d in priporo\xc4\x8den na\xc4\x8din zdravljenja.\n_START_SECTION_\nMehanizem delovanja\n_START_PARAGRAPH_\nVsa zdravila, ki so trenutno na tr\xc5\xbei\xc5\xa1\xc4\x8du, zavirajo nastop epilepti\xc4\x8dnih napadov, vendar same bolezni ne pozdravijo. Pri epilepti\xc4\x8dnem napadu pride do vzburjenja osrednjega \xc5\xbeiv\xc4\x8devja, kar povzro\xc4\x8di kr\xc4\x8de; antiepileptiki prepre\xc4\x8dujejo nastanek tega nenadzorovanega vzburjenja nevronov, kar dosegajo s pomo\xc4\x8djo razli\xc4\x8dnih mehanizmov delovanja. _NEWLINE_Nekateri antiepileptiki(npr. karbamazepin, fenitoin, valprojska kislina) inaktivirajo napetostne natrijeve kanal\xc4\x8dke, katerih odprtje povzro\xc4\x8di nastanek akcijskega potenciala v nevronu in s tem vzburjenje nevrona. Na podoben na\xc4\x8din delujejo derivati sukcinamida, in sicer zavirajo napetostne kalcijeve kanal\xc4\x8dke (tipa T). _NEWLINE_Benzodiazepini, barbiturati, felbamat, topiramat in nekateri drugi antiepileptiki deujejo na ionske kanal\xc4\x8dke, sklopljene z receptorji. Felbamat blokira vezavno mesto za glicin na glicinskem receptorju receptorju NMDA, topiramat pa na glicinskem receptorju AMPA. Vezava glicina na glicinske receptorje povzro\xc4\x8di ekscitacijo nevronov preko dolo\xc4\x8denih ionskih kanal\xc4\x8dkov (zlasti natrijevih), ki so sklopljeni s temi receptorji. Blokada vezave glicina torej zavira vzburjenje nevronov. _NEWLINE_Benzodiazepini tudi pove\xc4\x8dajo verjetnost odprtja kloridnih kanal\xc4\x8dkov na receptorjih GABA; le-ti prepre\xc4\x8dujejo ekscitacijo nevrona, ker povzro\xc4\x8dijo polarizacijo membrane. Podobno delujejo tudi barbiturati na receptorje GABA, le da ti podalj\xc5\xa1ajo \xc4\x8das odprtja kloridnih kanal\xc4\x8dkov._NEWLINE_Nekateri antiepileptiki ne delujejo na ionske kanal\xc4\x8dke. Vigabatrin zavira razgradnjo GABE; GABA je inhibitorna aminokislina, kar pomeni, da prepre\xc4\x8duje vzburjanje nevronov. Tiagabin prepre\xc4\x8di privzem GABE v nevron, kar pomeni, da le-ta dlje \xc4\x8dasa u\xc4\x8dinkuje v sinapsi ter se s tem pove\xc4\x8da njen inhibitorni u\xc4\x8dinek. Delovanje gabapentina \xc5\xa1e ni pojasnjeno.'